Numărul conexiunilor 4G în România a crescut de aproape 3 ori și jumătate într-un singur an, de la mai puțin de 800.000 în 2014 până la 2,7 milioane în 2015 – a anunțat președintele ANCOM, Cătălin Marinescu, la ”ZF Mobilio”, eveniment organizat de Ziarul Financiar.

Evoluția internetului mobil

La sfârșitul anului trecut, existau 14,7 milioane de conexiuni mobile de bandă largă, în creștere anuală cu 22%. Rata de penetrare la 100 de locuitori a internetului mobil broadband a ajuns astfel la 74%, cu peste 13 p.p. mai mult decât la sfârșitul anului 2014.

Din totalul de 14,7 milioane de conexiuni mobile de bandă largă, 9 milioane de conexiuni sunt pe baza de abonament, în creștere anuală cu 40%, în timp ce conexiunile pe baza de cartele preplatite au crescut doar cu 1%, până la 5,7 milioane.

Traficul total realizat prin intermediul acestor conexiuni s-a dublat pe parcursul anului 2015, de la 46 mii de TB în anul 2014 la 99 mii TB în anul 2015. De asemenea, traficul mediu lunar pe conexiune a urcat de la 0,26 GB la 0,48 GB.

Evoluția telefoniei mobile

La sfârșitul anului 2015, în România erau 23,1 milioane de utilizatori activi ai acestor servicii, în creștere cu 1% față de anul 2014. Este însă de remarcat faptul că numărul de utilizatori pe bază de abonament a continuat să crească până la 10,7 milioane (+8%), în defavoarea cartelelor preplatite active, al căror numar a scăzut cu 5% (pana la 12,5 milioane). Rata de penetrare a serviciilor de telefonie mobilă la 100 de locuitori a ajuns la 116,4% la finalul anului 2015.

Raportul de date statistice privind piața de comunicații electronice din România pentru anul 2015 este realizat de ANCOM pe baza datelor raportate de către furnizorii activi de servicii de comunicații electronice.

Prezentarea susținută de Cătălin Marinescu in cadrul ZF Mobilio 2016 poate fi parcursa aici.